Vest bybuss på rute 03 til Fjell på Strømsø torg. Foto: Øyvind Berg 
Volvo 9700S NG ekspressbuss på TIMEkspressen linje 10 ved Vikersund stasjon. Foto: Øyvind Berg 
**Unibuss** var et prosjekt for universell utforming av bussmateriell og infrastruktur innen busstrafikken i Drammen, finanisert med midler fra tilgjengelighetsprogrammet BRA (*Bedre infrastruktur, Rullende materiell, Aktiv logistikkforbedring*). De første tilpassede bussrutene ble offisielt åpnet av samferdselsminister Torild Skogsholm 27. oktober 2004. Flere av elementene i prosjektet er senere standardisert gjennom blant annet EØS-forskrifter og anbudskrav.

Historie
--------

Unibuss-prosjektet ble startet som et samarbeid mellom Buskerud fylkeskommune (fra 1. januar 2006 Vestviken Kollektivtrafikk), Nettbuss Drammen, Drammen kommune, Statens vegvesen og forskjellige organisasjoner for funksjonshemmede. Allerede i april 2004 ble fylkeskommunen og Nettbuss Drammen tildelt årets tilgjengelighetspris av Norges Handikapforbund etter å ha satt en handicaptilpasset buss inn i rute mellom Åssiden og Åskollen via sentrum.

I Fase 1 ble det valgt å satse på rutene mellom sentrum og Åssiden grunnet befolkningstetthet, skoler og institusjoner langs traséen. Det gjalt rute 01 til Gruba og 02 til Bera. Holdeplassene langs rutene ble oppgradert med nye leskur med glassvegger, benk og informasjonstavler. I tillegg ble det bygget plattformkant og laget taktil merking for å lette av- og påstigning for hhv. de bevegelses- og synshemmede. Holdeplassene fikk også nye busstoppskilt med navnet på holdeplassen. Nettbuss Drammen fikk levert åtte nye laventrébusser fra Volvo med innvendig kontrastmerking, automatisk holdeplassutrop, kneling og rampe for rullestolbrukere. Bussene ble merket med en stor gul Unibuss-logo utvendig. I tillegg fikk sjåførene som kjørte disse rutene ekstra opplæring. Rutene ble offisielt åpnet 27. oktober 2004.

For fase 2 valgte man å satse på rutene mot Fjell, etter samme kriterier som i fase 1. I den forbindelse ble også de tidligere Unibuss-rutene og rutene til Fjell slått sammen til én ny gjennomgående rute 03 mellom Kastanjesletta og Fjell, samtidig som også noen andre ruter ble endret, og en ny bussholdeplass ble åpnet på Bragernes torg. Ruteendringene og den offisielle åpningen skjedde 26. juni 2006. Noe senere, vinteren 2007, fikk Nettbuss Drammen levert ytterligere åtte nye tilpassede busser, denne gangen fra Vest Buss.

Systemet for holdeplassopprop i bussene holdt ikke den ventede kvaliteten, og var mer eller mindre ute av drift etter få år.

Siste gang Unibuss-prosjektet er nevnt er i forbindelse med bevilgninger fra fylkeskommunen i 2009.

### Ekspressbussen for alle

Som et samarbeid mellom partene i Unibuss-prosjektet sammen med kommunene Modum, Nedre Eiker, Ringerike og Øvre Eiker ble konseptet utvidet til også å gjelde en ekspressbussrute, i dette tilfellet TIMEkspressen linje 10 mellom Vikersund og Oslo, med enkelte avganger også fra Hønefoss. 20 holdeplasser langs rutetraséen gjennom Buskerud ble oppgradert og det ble levert sju nye busser av typen Volvo 9700S NG. Bussene var utstyrt med rullestolheis, innvendig stedsanviser, utvendig holdeplassopprop, lys i stigtrinn og gang og teleslynge. De nye bussene ble satt i trafikk 7. januar 2008. De ble utstyrt med en gul logo lignende Unibuss-logoen, men siden et busselskap i Oslo hadde tatt i bruk Unibuss-navnet sommeren 2007 ble navnet sløyfet fra logoen.

Referanser
----------

1. 1 2 3  «Unibuss – Bussen for alle (faktaark)» (PDF). Vestviken Kollektivtrafikk. Arkivert fra originalen (PDF) 8. oktober 2006.
2. ↑  «Tilgjengelighetspris til Nettbuss». NRK Buskerud. 27. april 2004. Besøkt 11. september 2017.
3. ↑  «Åpning av Unibuss i Drammen – Innlegg av samferdselsminister Torild Skogsholm». Samferdselsdepartementet. 27. oktober 2004. Besøkt 11. september 2017.
4. ↑  «Unibuss til byen». NRK Buskerud. 27. oktober 2004. Besøkt 11. september 2017.
5. ↑  «Nye traséer og linjer i Drammen». Vestviken Kollektivtrafikk. 22. juni 2006. Arkivert fra originalen 8. oktober 2006.
6. ↑  «Utvider Unibuss-tilbudet». Vestviken Kollektivtrafikk. 27. juni 2006. Arkivert fra originalen 8. oktober 2006.
7. ↑  «Unibuss-utvidelse og ny bussholdeplass på Bragernes torg». Drammen kommune. 27. juni 2006. Arkivert fra originalen 16. juli 2006.
8. ↑  «Hvor er jeg?». NRK Buskerud. 2. mars 2007. Besøkt 11. september 2017.
9. ↑  «Blinde raser mot Nettbuss». NRK Buskerud. 1. mars 2008. Besøkt 11. september 2017.
10. ↑  «Årsrapport 2009» (PDF). Buskerud fylkeskommune. Arkivert fra originalen (PDF) 13. mai 2013. Besøkt 11. september 2017.
11. ↑  «Landets første ekspressbuss for alle». Vestviken Kollektivtrafikk. 7. januar 2008. Arkivert fra originalen 16. januar 2008.